AIŠKINAMASIS RAŠTAS

Dėl nemokamo keleivių vežimo vietinio reguliaraus susisiekimo autobusų maršrutais Molėtų rajone nustatymo

1. Parengto tarybos sprendimo projekto tikslai ir uždaviniai:

Sprendimo projekto tikslas – nustatyti, kad visi keleiviai Molėtų rajono reguliaraus vietinio susisiekimo autobusų maršrutais, vykdomais uždarosios akcinės bendrovės Molėtų autobusų parko, vežami nemokamai (su 100 proc. nuolaida).

2. Siūlomos teisinio reguliavimo nuostatos:

Priėmus sprendimą nuo 2022 m. birželio 1 d. visi keleiviai Molėtų rajono reguliaraus vietinio susisiekimo autobusų maršrutais, vykdomais uždarosios akcinės bendrovės Molėtų autobusų parko, bus vežami nemokamai (su 100 proc. nuolaida), o su nustatyta lengvata susijusios išlaidos bus kompensuojamos (atlyginamos negautos pajamos) iš savivaldybės biudžeto lėšų.

3. Laukiami rezultatai:

Sukurtos palankesnės sąlygos keleiviams naudotis vietinio susisiekimo autobusų maršrutais. Sumažinta administracinė našta.

4. Lėšų poreikis ir jų šaltiniai:

Preliminarus lėšų poreikis metams – 307,0 tūkst. Eur, iš jų: mokinių pavežėjimui – 67,0 tūkst. Eur, keleivių pervežimui – 20,0 tūkst. Eur, UAB Molėtų autobusų parkui 2022 m. planuojama subsidija - 220 tūkst. Eur. Finansavimo šaltinis – savivaldybės biudžeto lėšos.

5. Kiti sprendimui priimti reikalingi pagrindimai, skaičiavimai ar paaiškinimai:

Molėtų rajono savivaldybės administracija 2022 m. balandžio 15 d. gavo Molėtų mero raštą Nr. 962 „Dėl nemokamo keleivių vežimo vietinio reguliaraus susisiekimo autobusų maršrutais“, kuriame siūloma parengti sprendimo projektą dėl nemokamo keleivių vežimo vietinio reguliaraus susisiekimo autobusų maršrutais Molėtų rajone nustatymo. Rašte nurodyta, toks sprendimo projektas siūlomas atsižvelgus į UAB Molėtų autobusų parko 2021 m. veiklos ataskaitoje nurodytas mažas pajamas už keleivių vežimą, įvertinus veiklos administravimo kaštus, siekiant keleiviams sukurti palankesnes sąlygas naudotis vietinio susisiekimo maršrutais.

Lietuvos Respublikos transporto lengvatų įstatymo 5 straipsnio 8 dalis reglamentuoja, kad „Savivaldybės savo nustatyta tvarka gali papildomai leisti įsigyti važiavimo vietinio (miesto ir priemiestinio) reguliaraus susisiekimo autobusais ir troleibusais bilietą su nuolaida ir kitų kategorijų asmenims, taip pat įsigyti važiavimo bilietą su nuolaida tam tikromis savaitės dienomis ar paros valandomis. Su šiomis lengvatomis susijusias išlaidas savivaldybės kompensuoja iš savo biudžeto lėšų.“.

Molėtų rajono savivaldybės taryba 2020 m. sausio 30 d. priėmė sprendimą Nr. B1-6 „Dėl viešosios keleivių pervežimo Molėtų rajono savivaldybės vietiniais maršrutais paslaugos teikimo vidaus sandorio pagrindu“, kuriuo pavedė UAB Molėtų autobusų parkui nuo 2020 m. vasario 1 d. 3 metus vidaus sandorio pagrindu teikti viešąją keleivių pervežimo Molėtų rajono savivaldybės vietiniais maršrutais paslaugą ir patvirtino paslaugos teikimo sutartį. Sutartyje nustatyta apmokėjimo už suteiktas transporto paslaugas sąlygos ir tvarka.